google/wiki40b huggingface dataset:
Märt Avandi

Märt Avandi (sündinud 26. veebruaril 1981) on eesti näitleja, laulja ja telesaatejuht.

Haridus

Märt Avandi lõpetas Rapla Ühisgümnaasiumi 1999. aastal ning Eesti Muusika- ja Teatriakadeemia lavakunstikooli 2004 (21. lend).

Töö ja looming

Ta töötas aastatel 2004–2006 Rakvere teatris, 2006–2008 Endla teatris ja 2009–2014 Draamateatris. Alates 2015. aastast on Märt Avandi Endla teatri näitleja.
Alates 2015. aastast on Avandi juhtinud TV3 populaarset meelelahutussaadet "Su nägu kõlab tuttavalt".
Üks kaalukamaid filmirolle oli Avandil 2015. aastal valminud mängufilmis "Vehkleja", kus ta mängis peaosa (Endel Nelist).
Ehkki Märt Avandi ampluaa on märksa laiem, on ta üks Eesti hinnatumaid koomikuid. Ta on töötanud sageli paaris koos Ott Sepaga, eriti televisioonis, kus nad on mänginud peaosi Eesti Televisiooni sketšisarjas "Tujurikkuja".
Avandi on Eesti Vähihaigete Laste Vanemate Liidu kõneisik ja esimees.

Eraelu

Märt Avandi abiellus 11. augustil 2007 Rapla kirikus Tõnis ja Laine Mäe tütre Liis-Katrin Mägiga. Neil oli kaks poega – Albert, kes pulmade ajal oli aasta ja kolm kuud vana, ja Herman. 2012. aasta alguses suri poeg Albert vähki, sellest ajast tegutsevad Avandid Eesti Vähihaigete Laste Vanemate Liidus. 2014. aasta novembri algul sündis tütar Helmi.
Looduskompleks

Looduskompleks on Eduard Markuse poolt 1920ndail aastail kasutusele võetud mõiste geograafilise terviküksuse tähistamiseks,
Looduskompleks haarab mingi paiga taimestiku, mullastiku, veerežiimi. See on lähedane ökosüsteemi mõistele (selle eelkäija), mis paralleelselt kasutusele võeti ja tuntumaks sai.
Eero Uustalu

Eero Uustalu (sündinud 11. mail 1967 Tallinnas) on eesti õpetaja.
Hariduse sai Moskva Füüsika-Tehnika Instituudis (1991).
Ta on Erakond Eestimaa Rohelised liige. Ta kandideeris 2007. aasta Riigikogu valimistel ja sai 110 häält ning 2011. aasta Riigikogu valimistel saades 65 häält.
Ta on töötanud Tartu Ülikooli Teaduskoolis, kus ta oli füüsikaõppe peaspetsialist.
Stiftifoogt

Stiftifoogt oli tähtsaim ilmalik võimukandja piiskopkonnas.
Saare-Lääne piiskopkonnas oli kaks stiftifoogti ehk lossifoogti, üks Haapsalus ja teine ja Kuressaares.
Koidu tänav (Paide)

Koidu tänav on tänav Paides.
Koidu tänav on umbes 280 meetrit pikk.
Tänav algab Tiigi tänavalt, kulgeb paralleelselt Luige tänavaga kirdesse ja ristub Soo tänavaga, kus ta ka lõppeb.
Kagoshima prefektuur

Geograafia

Prefektuuri kuuluvad ka Ōsumi, Tokara ja Amami saared.

Sümbolid

Kagoshima prefektuuri tunnuslind on lidthi pasknäär (Garrulus lidthi), tunnuspuu on kampripuu (Cinnamomum camphora) ja tunnuslill kyushu rododendron (Rhododendron kiusianum).

Haldusjaotus

Kagoshima prefektuuris on 49 omavalitsust, neist 17 suurlinna (市, shi).
Kagoshima prefektuuris on 11 ajaloolist maakonda (郡, gun).
Veenus (astroloogia)

Veenus kuulub tänapäeva Lääne astroloogias viie isikliku planeedi hulka.
Veenus teeb Maa pealt vaadatuna sodiaagile ringi peale 10-14 kuuga. Ta saab olla Päikesest kuni 46 sodiaagikraadi kaugusel.
Veenus tähistab astroloogilises kaardis naudingut, loomevõimet ja harmooniataju, seksuaalsust, raha, väärtusi. Veenus väljendab inimese naispoolt tundetasandil (Kuu väljendab seda füüsiliselt ja Neptuun hingeliselt).
Veenuse asend horoskoobis näitab, kuidas inimene väljendab armastust ja kuidas seda vastu võtab, kuidas ta suhtub rahasse, mis on tema jaoks väärtuslik, kuidas väljendab loomingulisust ja tunneb end teiste seltskonnas. Meeste kaardis näitab Veenus lisaks, millised naised on talle ligitõmbavad. 
Naisplaneedina tähistab Veenus kaardis (teist) tütart, sõbratare jm noori naisi.
Inimkehas valitseb Veenus näiteks kaela- ja kurgupiirkonda, neerusid, põit ja kusejuhasid, samuti sisekõrva.
Veenus on Sõnni ja Kaalude märgi valitseja ning seotud 2. ja 7. astroloogilise majaga. Sõnn kehastab Veenuse maist ja meelelist külge, sellal kui Kaalud on seotud Veenuse harmooniataju, kunstimeele, õiglustunde, romantiliste ideaalidega.
Mütoloogia
Kreeklaste Aphrodite (roomlaste Venus) kuulub kaheteistkümne Olümpose jumala hulka. Ta oli armastuse, viljakuse ja ilu jumalanna. Aphrodite sünniloole viitab ta liignimi „vahust sündinu“. Titaan Kronos (Saturnus) lõikas ema soovil maha oma isa Uranose suguliikme ja heitis selle merre. Selle koha peale tekkis meres vaht, millest sündis imekaunis Aphrodite. Kui ta veest välja tuli, hakkasid lilled ta jalge all õitsema.
Ta oli abielus tule ja sepakunsti jumala Hephaistosega. See oli aga õnnetu abielu, sest hoolimata osavusest oli mees inetu ja lombakas. See Aphroditet ei rahuldanud ning ta otsis endale armukesi, näiteks sõjajumala Arese. Kirgliku loomusega jumalanna osales kõigis Olümpose tülides ja intriigides ega olnud kaugeltki mitte naiivne iludus. Aphrodite austajad võisid olla kindlad ta toetusele, sellal kui oma vaenlasi ja neid, kes ta armastuse ära põlgasid, karistas ta karmilt. Ta oli jumalanna, kes väärtustas ja jagas hinnanguid.
Orina mõis

Orina mõis (saksa keeles Orgena) oli rüütlimõis Järva-Jaani kihelkonnas Järvamaal. Nüüdisajal jääb mõis Järva maakonda Järva valda, Järva-Jaani alevi põhjaossa.
Mõis asutati 17. sajandil. Mõisa ühekorruseline klassitsistlik kivist peahoone ehitati 19. sajandi algul ja selsamal sajandil ehitati see osaliselt ümber.
Charles Villmann

Charles Villmann (18. märts 1923 Pärnu – 25. märts 1992 Tõravere) oli eesti astronoom ja atmosfäärifüüsik.
Ta lõpetas Nõukogude armees teenimise kõrvalt kaugõppes Tallinna Pedagoogilise Instituudi.
Ta elas pikka aega Tõraveres ja töötas samas Astrofüüsika ja Atmosfäärifüüsika Instituudis.

Isiklikku

Villmann oli kaks korda abielus. Esimesest abielust Elvi Villmanniga (1946–1966) sündisid lapsed Peeli Mikelsaar (Villmann) (1948) ja Peeter Villmann (1949). 
Aastal 1968 alanud teisest abielust Maie Villmanniga (Pabut) sündisid lapsed Olavi (1962), Christel (1968) ning kaksikud pojad Imre ja Steve (1972).
Eudaimonism

Eudaimonism (vanakreeka sõnast eudaimonia 'õnnelikkus, hea käekäik, hea saatus') on eetiline teooria või mõtteviis, mille kohaselt on inimese eesmärgiks õnneliku elu saavutamine. Õnnelikkus ei seisne seejuures mitte mõnesuguses rõõmustamises millegi üle või üldse rõõmsas meeles, vaid tuleneb pigem teatud positiivsest vabadusest viia täide inimesele loomu poolest antud võimalusi ehk voorusi parimal viisil. Tegemist ei ole seega isoleeritud egoismiga, vaid ennast ja teisi arvestava eneseteostusega (vt inimvajaduste hierarhia).
Aristotelese ja teiste Vana-Kreeka filosoofide (stoikud, küünikud) järgi on õnne saavutamise aluseks teadlik enesepiiramine ning loobumine meelelistest naudingutest.
Buprenorfiinvõõrutus

Võõrutus

Võõrutuse lõppstaadiumis võib uuesti tekkida himu aine vastu. Et seda tõrjuda, võib alustada naltreksoonikuuri. Lihtne viis jälgida isiku võõrutusravireaktsioone on opiaadivõõrutuse andmetabeliga. Buprenorfiini manustamise lõpetamisel tuleks patsiendi seisundit jälgida 3–6 kuu jooksul. Kui jälgimise ajal toimub relapseerumine, on põhjendatud suunata isik kiiresti uuele võõrutusravile, kergemaks vahendiks oleks klonidiinaltreaktsioonvõõrutus.
Venemaa

Riigi nimi

Venemaa praeguse riigi ametlik nimi on eesti keele normi järgi Venemaa Föderatsioon. Laialt on levinud nimekuju Vene Föderatsioon, sealhulgas diplomaatias. Nimekuju Vene Föderatsioon kasutati ka NSV Liitu kuulunud Vene NFSV lühendnimena.

Maa ja riik

Venemaa kui idaslaavlaste riik sai alguse 13. sajandil, kui moodustati Moskva Vürstiriik, millest arenes ekspansiooni ja territooriumi laiendamise tulemusena põhja, ida, lõuna ja läänesuunas Moskva suurvürstiriik, Moskva tsaaririik, Venemaa keisririik, Venemaa Nõukogude Vabariik, Venemaa Sotsialistlik Föderatiivne Nõukogude Vabariik, Venemaa Nõukogude Föderatiivne Sotsialistlik Vabariik ja Venemaa Föderatsioon.

Venemaa riigikaitse

Venemaa riigikaitse aluseks oli pärast 1991. aastal NSV Liidu lagunemist põhiliselt Venemaa territooriumile jäänud NSV Liidu relvajõud ja selle koosseisu kuulunud relvaliigid Venemaa Föderatsiooni relvajõud: maaväed, merevägi, lennuvägi ja väeliigid: strateegilised raketiväed, kosmoseväed ja õhudessantväed. Relvajõudude juhtorganiks on Venemaa Föderatsiooni Relvajõudude Kindralstaap.

Väliskaubandus

Venemaa suurimad ekspordiartiklid on õli ja õlitooted, maagaas, metall, puit ja puidutooted, kemikaalid ning palju erinevaid tsiviil- ja sõjalisi valmistooteid. Venemaa tähtsaimad ekspordipartnerid olid 2010. aastal Saksamaa – 8,2%, Holland – 6%, Ameerika Ühendriigid – 5,6%, Hiina – 5,4% ja Türgi – 4,6%.
Venemaa suurimad impordiartiklid on masinad, sõidukid, ravimid, plastmass, poolvalmis metalltooted, liha, puuvili ja pähklid, optika ja meditsiini tööriistad, raud ning teras. Venemaa tähtsaimad impordipartnerid olid 2010. aastal Saksamaa – 14,7%, Hiina – 13,5%, Ukraina – 5,5%, Itaalia – 4,7% ja Valgevene – 4,5%.
Worldloppet

Worldloppet on rahvusvaheline suusamaratonide liit. See asutati 1978 Rootsis Uppsalas.
2015 kuulus liidu alla Euroopas, Ameerikas, Aasias ja Okeaanias kokku 20 suusamaratoni. Seejuures kehtib põhimõte, et ühest riigist saab liitu kuuluda vaid üks suusamaraton. Eestis on selleks Tartu maraton.
Liidu põhisekretariaat asub alates 2016. aastast Tartus, enne seda asus see Itaalias.
2015. aasta Euroopa U23 meistrivõistlused kergejõustikus

2015. aasta Euroopa U23 meistrivõistlused kergejõustikus toimusid 9.–12. juulini Tallinnas Kadrioru staadionil. Need olid järjekorras 10. Euroopa U23 meistrivõistlused kergejõustikus.
Ghana

Asend

Ghana asub veidi ekvaatorist põhja pool. Tema Three Pointsi neeme tipus asuva kõige lõunapoolsema punkti põhjalaius on 4° 30'. Riiki läbib nullmeridiaan. Punkt, mille pikkus- ja laiuskraad on mõlemad nullid, asub umbes 614 km Accrast lõuna pool Guinea lahes.
Riigi ulatus põhja-lõuna suunas on umbes 670 km ja ida-lääne suunas umbes 560 km.
Ghanal on läänes 668 km pikkune piir Elevandiluurannikuga, põhjas 549 km pikkune piir Burkina Fasoga ja idas 877 km pikkune piir Togoga.
Rannajoone pikkus on 539 km.

Riik

Ghana kuulub Rahvaste Ühendusse. Põhiseadus kehtib alates 1992. aastast.
Ghana on presidentaalne vabariik. President on ühtlasi ka valitsusjuht. Ta valitakse enamusvalimistel neljaks aastaks. President nimetab valitsuse, kelle peab ametisse kinnitama parlament.
Seadusandlikku võimu teostab ühekojaline parlament, kuhu kuulub 230 liiget. See valitakse ametisse enamusvalimistel neljaks aastaks. Nii presidendi- kui ka parlamendivalimised toimusid viimati 2008. aastal.
Ghanas on mitmeparteisüsteem. Suuremad erakonnad on Uus Patriootlik Partei (New Patriotic Party) ja Rahvuslik Demokraatlik Kongress (National Democratic Congress).
Ghana president on alates 7. jaanuarist 2009 Rahvusliku Demokraatliku Kongressi liider John Atta Mills.
Ghana on Aafrika Liidu ja Lääne-Aafrika Riikide Majandusühenduse liige.
Ghanal on diplomaatilised suhted Eestiga alates 5. veebruarist 1992. Eesti aukonsul Ghanas on Nabil Makram Basbouse.

Rahvastik

Arvutuslikult elab Ghanas 2009. aastal 24 018 055 inimest.
Umbes kaks kolmandikku rahvast räägib kvaa keeli. Riigikeel on inglise keel.
Kristlased moodustavad umbes 63 protsenti rahvastikust. Islamisulisi on 16 ja põlisusundite järgijaid 21 protsenti.
Suuremad linnad on pealinn Accra (2,37 miljonit elanikku), Kumasi (1,85 miljonit) ja Tamale (0,45 miljonit).

Ajalugu

Praeguse Ghana Vabariigi eelkäija oli aastatel 1821–1957 eksisteerinud Briti koloonia Kullarannik (inglise keeles Gold Coast).
Raphaël Varane

Raphaël Varane (sündinud 25. aprillil 1993 Lille'is) on Prantsusmaa jalgpallur, poolkaitsja. Ta mängib Hispaania kõrgeima liiga Primera Divisióni klubis Madridi Real.

Koondisekarjäär

Debüüdi Prantsusmaa rahvuskoondises tegi ta 22. märtsil 2013 MM valikmängus Gruusia vastu.
Esimese värava lõi ta rahvuskoondises 18. novembril 2014 sõprusmängus Rootsi vastu.
2018. aasta maailmameistrivõistluste veerandfinaalis lõi ta värava Uruguay vastu. Finaalis alistati Horvaatia ja tuldi teist korda maailmameistriks.
Ta on esindanud Prantsusmaad koondises ka 2014. aasta maailmameistrivõistlustel. 2016. aasta Euroopa meistrivõistlustest jäi ta vigastuste tõttu eemale.
Pulmakroon

Pulmakroon, ka pulmasari oli laekaunistus pulmade ajal (näit. Kadrina, Kuusalu, Juuru, Risti jne.). 
See oli lauas istuva noorpaari kohal lakke riputatud peergudest (ka õlekõrtest või pilliroost) pärg või geomeetriline kujund, mis oli ehitud munade, tuttide, lintide, lipukeste, paela otsa aetud hernestega jms. Pulmakrooni materjal oli värvitud (iga asi eri värvi).
Ridala Baptisti palvemaja

Ridala Baptisti palvemaja (ka Ridala palvela) on palvemaja Lääne maakonnas Haapsalu linnas Vilkla külas. Palvemaja kasutab Ridala Baptisti Kogudus. Palvemaja lähedal asub Ridala Maarja Magdaleena kirik.
Palvemaja sai valmis 1988 ja selle arhitekt on Peeter Püssim. Palvemaja avati 26. juunil 1988.

Vana palvemaja

Ridala Baptisti vana palvemaja valmis sügisel 1900, kuid see palvemaja hävis 31. detsembril 1983 tuleõnnetuse tagajärjel.
Passeerimine

Köögiviljad

Köögiviljad kuubistatakse väikesteks sama suurusega tükkideks, pannakse potti või kuumutatud rasvaga pannile ning segades küpsetatakse nõrga tule peal kuni nad saavad pehmeks. Seejuures muutuvad eeterlikud õlid osaliselt rasvaks ning nende edasisel keetmisel suppides või kastmetes nad ei auru, mis muudab maitse paremaks. Rasv saab samuti ereda oranži varjundi porganditest ning tomatitest, mis teeb ka edasiste toodete värvi paremaks.
Pehmenenud köögiviljad võivad olla ühtlase massi saamiseks läbi aetud mingisugusest köögiriistast nagu sõel, blender, mikser või lihamasin.

Jahu

Passeerimisel suureneb jahus lahustuvate osakeste kogus, seejuures toorele jahule omased maitse ning lõhn kaovad, valgud lähevad kokku (hüübivad) ning edaspidi ei moodusta selline jahu liimist massi. Jahu passeerimine võib olla punane (punaste kastmete jaoks) või valge (valgete kastmete jaoks), rasvaseks (koos rasvaga) või kuivaks (ilma rasvata).
Passeerimisel koos rasvaga looma- või taimeõli või köögimargariini soojustatakse, puistatakse jahu ning pidevalt segatakse. Punase passeerimise saamiseks jahu kuumutatakse kuni 150 °C ning röstitakse kuni helepruuni värvini; valge passeerimise saamiseks temperatuuril 120 °C röstitakse kuni kreemivarjundini.
Kõige sagedamini passeeritakse jahu ilma rasvata, kuna suurest kuumutamisest kaotab rasv maitset ning seedib pärast halvemini. Selliseks passeerimiseks puistatakse jahu panni peale võrdse kihina (mitte rohkem kui 15 mm), pannakse praeahju ning röstitakse vastaval temperatuuril, segades iga 3–5 minuti tagant. Jahu on valmis kui ta omandab soovitud varjundit.
Nadia Boulanger

(Juliette) Nadia Boulanger [žüli'ett nadj'a bulanž'ee] (prantsuse [ʒy.ljɛt na.dja bu.lɑ̃.ʒe]; 16. september 1887 Pariis – 22. oktoober 1979 Pariis) oli prantsuse organist, pedagoog ja helilooja.
Lisaks perele (muusikud olid ka tema vanaisa, isa ja noorem õde Lili) õppis ta Gabriel Fauré, Paul Vidali ja A. Gilmani juures ja lõpetas konservatooriumi 1904. Aastail 1909–1924 oli Pariisi konservatooriumi harmooniapedagoog, alates 1935 kompositsiooniprofessor, alates 1921 ka Fontainebleau' nn Ameerika konservatooriumis (alates 1950 direktor), aastail 1940–1944 elas USAs. Ta oli legendaarne kompositsiooni-õpetaja.
Tal oli väga palju tuntud õpilasi, nende hulgas Igor Markevitš, Virgil Thomson, Aaron Copland, Roy Harris, Walter Piston, Marc Blitzstein, İdil Biret, Dinu Lipatti, Ástor Piazzolla jt. Ise lõpetas ta komponeerimise varakult.
Āraiši järvelinnus

Āraiši järvelinnus ehk Āraiši järveloss (läti Āraišu ezerpils) on nimetus rekonstrueeritud viikingiaegsele 9.–10. sajandil ehitatud järveasula puitehitiste kompleksile Āraiši järves 7 km Cēsisest Amata piirkonnas Lätis.
Tänapäeval on asula rekonstrueeritud ja sellest on saanud populaarne turismiobjekt.
14. sajandil ehitati järve kõrvale künkale Āraiši ordulinnus.
Samalaadseid ehitisi on avastatud peale Läti veel Ida-Preisimaal (nüüd Poola) Masuuria järvedel ja Eestis nn. Valgjärve vaiehitis ("linnus") Koorküla Valgjärves Tõrva vallas.

Arheoloogilised tööd linnuses

Ehituse avastas 1876. aasta suvel asjaarmastaja arheoloog Carl Georg von Sievers (1814–1879), kes teostas seal ka väljakaevamisi. 1877 uuris objekti tuntud saksa antropoloog ja arheoloog Rudolf Virchow (1821–1902). 1965–1969 ja 1975–1979 teostati kompleksis kaevamisi Läti arheoloog Jānis Apalsi juhtimisel, mille käigus kaevati välja ka tee, mis ühendas asulat kaldaga.
Gruberi geneetikaauhind

Gruberi geneetikaauhind on Peter ja Patricia Gruberi sihtasutuse poolt välja antav Gruberi auhind geneetika valdkonnas.
2001. aastal asutatud Gruberi geneetikaauhinnaga kaasneb 500 000-dollariline auhinnaraha. Lisaks rahale saab iga laureaat kuldse nimelise laureaadimedali ja tunnustusteksti.
Kohalik Galaktikarühm

Kohalik Galaktikarühm ehk Kohalik rühm (inglise keeles Local Group) on väike galaktikasüsteem – galaktikarühm, millesse kuulub meie Linnutee tähesüsteem. 
Kohaliku Galaktikarühma läbimõõt on umbes 3 megaparsekit (9,8 miljonit valgusaastat).
Kohaliku Galaktikarühma kuulub üle 50 lähestikku asuvat galaktikat, neist kolm suuremat on Andromeeda, Linnutee ja Kolmnurga galaktika. 
Enamik galaktikarühma liikmesgalaktikaid kuulub kahte osarühma – Linnutee ja Andromeeda osarühma. Võimalik, et eksisteerib veel mõni väiksem osarühm.
Kohaliku rühma galaktikad on osa Kohalikust Lehest, mis kuulub omakorda veel suuremasse galaktikate süsteemi – Kohalikku Superparve.
Võru mõis

Võru mõis (saksa keeles Werrohof) oli riigimõis, kuni 1784. aastani eramõis Põlva kihelkonnas Võrumaal. Nüüdisajal jääb mõisa ala Võru maakonda Võru valda.
Göttingeni kreis

Ajalugu

1885. aastal rajas Preisimaa valitsus Hannoveri provintsis Göttingeni, Mündeni ja Duderstadti kreisid. Need kreisid eksisteerisid 88 aastat, kuni need 1973. aastal praeguseks Göttingeni kreisiks ühendati. 1. novembril 2016 liideti sellega endine Osterode kreis.

Geograafia

Kreisi lääneosas on Weserberglandi mäed. Weseri jõgi saab oma nime Hann. Mündeni linna lähedal, kus Fulda ja Werra ühinevad. Kaugemal idas voolab läbi kreisi lõunast põhja Leine jõgi.
Härgmäe vald

Ajalugu

Aastal 1935 oli valla pindala 124,4 km² ja elanikke oli seal 1709. 1945. aastal jagati vald Ērģeme ja Brenti külanõukogudeks, aastal 1949 likvideeriti vald ametlikult. Aastal 1954 liideti Ērģeme külanõukoguga likvideeritavad Brenti ja Omuļi külanõukogud. Aastal 1960 liideti sovhoos «Smertes» Kārķi külanõukoguga, aga aastal 1979 liideti osa Kārķi külanõukogu maid Ērģeme külanõukoguga. Aastal 1981 liideti osa külanõukogu maadest Naukšēni külanõukoguga. Aastal 1990 muudeti külanõukogu taas vallaks. 2009. aastast kuulub Härgmäe vald Valka piirkonda.

Loodus

Valla põhiosa jääb Tālava madalikule, kirdeosa aga Sakala kõrgustikule. Valla suuremad jõed on selle lõunapiiril voolav Säde jõgi oma lisajõe Rikandaga, samuti voolavad seal Atse, Õhne ja Pedeli jõgi. Looduslikest järvedest asuvad vallas 21,9 hektari suurune Kukris, 24,8 hektari suurune Valdis, 15,8 hektari suurune Bērzezers ja 14,3 hektari suurune Rūķis. Märkimisväärsed loodusobjektid on veel Härgmäe park ja looduskaitse alune tamm Omuļis, looduskaitse all on ka Viķi tamm, Skančkalniņsi pärn, Ozolkalni kahe tüvega tamm, Staļļumuiža tamm, Vērtmuiža tamm, Ielejase künnapuu, Ozoli tamm, Ērģeme kask, Tirlauki tamm, Celmājase pähklipuu, lisaks kasvab vallas, eriti selle põhjaosas, arvukalt nimetuid looduskaitsealuseid põlispuid. Valla lõunaosa asub Seda soo hoiualal, vald ise asub Põhja-Vidzeme biosfääri kaitsealal.

Kaitstavad objektid

Riikliku kaitse all on Härgmäe ordulinnuse varemed ja Härgmäe Pikkmäe linnamägi. Kohaliku kaitse all on Bozēni muinaskalmed, Härgmäe Kübarakünka linnamägi ja Dauguļi keskaegne kalmistu ehk Katrīna kalmistumägi koos selle juures asuva hiiepaiga Katrīna Kirikumäega.
Jalukse ringvall-linnus

Jalukse ringvall-linnus on muinaslinnus Lääne maakonnas Lääne-Nigula vallas Jalukse küla endise Perti talu karjamaal, Tallinna–Keila–Haapsalu maanteest 200 m.

Kirjeldus

Tegemist on Läänemaale tüüpilise ringvallidega linnusega, nagu neid rajati ajavahemikus I aastatuhandest eKr kuni II aastatuhandeni pKr. Tänapäevaks on erinevate tööde käigus veidi üle poole linnusealast hävinud.
Ringvall-linnus asub tasasel maal. See kujutas endast 5 m laiust ja 0,5 m kõrgust ringvalli. Vallid olid rajatud liivasegusest mullast ja kividest. Muinaslinnuse õueala oli 30–35 m läbimõõduga. Jalukse ringvall-linnus on ilmselt rajatud I aastatuhandel pKr.
Jaan Piiskar

Haridustee

Jaan Piiskar õppis 1897–1900 Suure-Jaani kihelkonnakoolis ning lõpetas 1901 Sindi ministeeriumikooli pedagoogikaklassi. 1904. aastal omandas Pärnu gümnaasiumi juures algkooliõpetaja ja 1907 samas koduõpetaja kutse.

Teenistuskäik

Aastatel 1901–1905 ja 1908–1909 töötas Piiskar Võru linnakooli õpetajana. Pärast seda oli ta Pärnu Eesti Kooliseltsi progümnaasiumi õpetaja (vaheaegadega 1909–1919) ja üks Pärnu kaubanduskooli asutajaid ning õpetajaid (1913–1918).
Ta oli Asutava Kogu ja I–V Riigikogu liige (1919–1934). Seejuures oli Piiskar kolmel korral Riigikogu II abisekretär (27. november 1924 – 22. juuni 1926, 22. juuni 1926 – 14. juuni 1929 ja 2. juuli 1929 – 13. märts 1930) ning Eesti Vabariigi haridusminister Konstantin Pätsi kolmandas valitsuses (1931–1932)
NKVD arreteeris ta Tallinnas. Saadeti vangilaagrisse. Surmaotsus, suri eeluurimisel.
Huik (etnograafia)

Huik (murdes ka: jänesehuik) on umbes vaksapikkusest putkevarretükist tehtud puhkpill. Pillist tulev heli meenutab klarneti oma.
Peale Eesti rahvakultuuri on huik teada ka näiteks Soome ja Norra rahvakultuuris.
Virtsu alumine tulepaak

Virtsu sihi alumine tulepaak on tulepaak Lääne maakonnas Virtsu poolsaare looderannikul.
Tulepaagi geograafilised koordinaadid on 58° 34′ 35″ N, 23° 31′ 23″ E.
Tulepaak moodustab sihi Virtsu ülemise tulepaagiga.
Kurgualune rihm

Kurgualunerihm on valjaste osa.  
Peale kuklarihma, otsmikurihma ja põserihmade hobusele pähe panemist kinnitatakse kurgualune rihm, mis hoiab valjaid hobusel peas, takistades kuklarihma libisemist üle hobuse kõrvade. See kinnitatakse nii lõdvalt, et rihma ja lõuapärade vahele mahuks rusikas. Kurgualunerihm valmistatakse nahast ja on mõlemalt poolt reguleeritav.